Naturalesa del Comitè d'Ètica de la Policia de Catalunya
Convocatòria, constitució i emissió d'informes
La Llei 10/1994, d'11 de juliol, de la Policia de la Generalitat – Mossos d'Esquadra, recull els principis bàsics d'actuació dels membres de les forces i cossos de seguretat concretats també a la Llei orgànica 2/1986, de 13 de març, reguladora de les forces i cossos de seguretat, de conformitat amb l'article 104 de la Constitució, que els assigna la missió de protegir el lliure exercici dels drets i de les llibertats i garantir la seguretat ciutadana.
Pel que fa als cossos de policia local, la Llei 16/1991, de 10 de juliol, de les policies locals de Catalunya, d'acord amb la competència de la Generalitat per a la coordinació de les policies locals, n'estableix també, entre altres disposicions, els principis bàsics d'actuació.
Aquesta legislació, tant pel que fa al cos de Mossos d'Esquadra com a les policies locals, recull i pren com a inspiració les resolucions de l'Assemblea Parlamentària del Consell d'Europa i de l'Assemblea General de les Nacions Unides, en concret la Resolució 690(1979), relativa a la declaració sobre la policia aprovada per l'Assemblea Parlamentària del Consell d'Europa el 8 de maig de 1979, i la Resolució 34/169, de 17 de desembre de 1979, per la qual l'Assemblea General de les Nacions Unides va aprovar el Codi de conducta per a funcionaris encarregats de fer complir la llei.
Més recentment el Comitè de Ministres del Consell d'Europa, en data 19 de setembre de 2001, va adoptar la Recomanació REC(2001)10 als estats membres sobre el Codi europeu d'ètica de la policia, i per mitjà de la Resolució INT/1828/2004, de 14 de juny, es va aprovar la Instrucció per a la incorporació i aplicació del Codi europeu d'ètica de la policia en relació amb l'actuació i la intervenció de la Policia de la Generalitat – Mossos d'Esquadra.
Pel Decret 230/2007, de 16 d'octubre, la Generalitat de Catalunya va crear el Comitè d'Ètica de la Policia de Catalunya, com a òrgan consultiu en matèria deontològica policial, tenint en compte les competències que corresponen a la Generalitat, d'acord amb l'article 164 de l'Estatut d'autonomia de Catalunya, en matèria de seguretat pública quant a la planificació i la regulació del sistema de seguretat pública de Catalunya i l'ordenació de les policies locals, així com la creació i l'organització de la Policia de la Generalitat i la coordinació de l'actuació de les policies locals, i en el marc del sistema general de seguretat pública de Catalunya, l'ordenació del qual s'estableix a la Llei del Parlament de Catalunya 4/2003, de 7 d'abril.
Després del temps transcorregut des de la seva creació i en el context actual es considera convenient redefinir les funcions d'aquest Comitè, així com la seva composició de manera coherent amb la seva naturalesa eminentment assessora i amb la voluntat d'esdevenir una eina de recerca en matèria de deontologia policial i consulta, alhora que se simplifiquen i es modifiquen alguns aspectes del reglament que n'estableix el funcionament i l'organització, per tal d'aprofundir en les esmentades funcions de consulta i assessorament a les autoritats competents en matèria de seguretat a Catalunya i de col·laboració amb els organismes competents en matèria de formació i recerca policials vers la seguretat per a la determinació dels continguts ètics i deontològics de cursos i altres accions formatives de les policies de Catalunya i dels diferents col·lectius relacionats amb l'àmbit de la seguretat.
Es pretén, per tant, que des del Comitè, en la seva funció d'òrgan consultiu i d'assessorament, es pugui contribuir d'una manera eficaç a la tasca de dur a terme de manera destacada una reflexió ètica sobre els problemes que afecten la pràctica policial i el servei que es presta en aquest àmbit.
Per tot això, i en el marc de les competències que corresponen a la Generalitat en matèria de seguretat i d'ordenació i coordinació de les policies locals, de conformitat amb el que estableixen la disposició final de la Llei 10/1994, d'11 de juliol, de la Policia de la Generalitat – Mossos d'Esquadra; la disposició final primera de la Llei 16/1991, de 10 de juliol, de les policies locals, i la disposició final primera de la Llei 4/2003, de 7 d'abril, d'ordenació del sistema de seguretat pública de Catalunya;
A proposta del conseller d'Interior, d'acord amb el dictamen de la Comissió Jurídica Assessora, i amb la deliberació prèvia del Govern,
1.1 El Comitè d'Ètica de la Policia de Catalunya és l'òrgan de caràcter consultiu i interdisciplinari en matèria d'ètica policial de les institucions pròpies de Catalunya, per coadjuvar a la millora de la qualitat del servei policial i ser espai de reflexió per al debat ètic en el camp de la seguretat pública.
1.2 El Comitè d'Ètica de la Policia de Catalunya s'adscriu al departament competent en matèria de seguretat pública, el qual assignarà els mitjans personals i materials necessaris per assegurar el funcionament d'aquest òrgan.
2.1 Les funcions del Comitè d'Ètica de la Policia de Catalunya són les següents:
a) Assessorar els òrgans i les autoritats competents en matèria d'ètica policial sobre l'adopció de mesures per a la millora del comportament i, consegüentment, de la percepció de la imatge pública de les policies de Catalunya i la qualitat de la prestació del servei policial i les relacions amb la ciutadania.
b) Informar i, si s'escau, donar resposta a les qüestions que li adrecin la persona titular del departament amb competències en matèria de seguretat pública i els alcaldes com a responsables de la seguretat en els municipis respectius, així com dictaminar, a petició d'aquests, sobre l'adequació de determinades conductes als principis ètics policials.
c) Contribuir a l'impuls de les propostes oportunes per a l'elaboració i l'actualització de la normativa deontològica policial i, si s'escau, la seva codificació, mitjançant l'elaboració i l'actualització d'un codi d'ètica de la policia de Catalunya.
d) Valorar i difondre el coneixement científic i la doctrina més rellevant emanada de la pràctica judicial aplicable al camp de l'ètica policial.
e) Afavorir la conscienciació en matèria d'ètica professional i dels drets humans en l'àmbit de la seguretat i formular, si s'escau, recomanacions en aquesta matèria i les que siguin necessàries d'acord amb el codi d'ètica vigent en cada moment.
f) Col·laborar amb els organismes en matèria de formació i recerca policials en matèria de seguretat i, especialment, per a la determinació dels continguts ètics i deontològics dels cursos de formació de les policies de Catalunya i de les accions formatives dels diferents col·lectius amb funcions en matèria de seguretat, tenint en compte la perspectiva de gènere i les necessitats específiques derivades de la violència sobre les dones i els col·lectius més vulnerables.
g) Vetllar per l'adequació de la normativa policial a l'estructura de la mateixa organització i a l'àmbit d'actuació dels professionals policials al servei de les administracions públiques catalanes d'acord amb els principis d'ètica policial.
h) Les altres funcions que li encomanin les autoritats de seguretat i els òrgans de coordinació i participació del sistema de seguretat de Catalunya, així com preparar els estudis i informes que consideri necessaris per al desenvolupament de les seves funcions.
A aquests efectes, el Comitè d'Ètica de la Policia de Catalunya col·laborarà amb aquests òrgans i autoritats i els donarà suport.
2.2 Per a l'exercici de les seves funcions en matèria d'ètica policial, el Comitè d'Ètica de la Policia de Catalunya pot sol·licitar als cossos de policia de Catalunya, sempre a través de les autoritats de les quals depenen, la documentació i la informació relativa a l'exercici de les seves funcions, d'acord amb les limitacions que es derivin de la legislació policial i processal vigent.
Els membres dels cossos de policia de Catalunya tenen un deure general de col·laboració amb el Comitè en l'exercici de les seves funcions.
2.3 En l'exercici de les funcions atribuïdes al Comitè d'Ètica de la Policia de Catalunya, els seus membres actuen d'acord amb els principis d'independència, objectivitat, imparcialitat i integritat personal.
3.1 El Comitè d'Ètica de la Policia de Catalunya està integrat per deu membres, nomenats per la persona titular del departament amb competències en matèria de seguretat pública, d'entre els quals el conseller o consellera del departament esmentat ha de designar la persona que ocupi la presidència.
La designació dels membres del Comitè es comunicarà posteriorment al Consell de Seguretat de Catalunya.
3.2 Els deu membres que integren el Comitè d'Ètica de la Policia de Catalunya han de ser designats:
a) Cinc entre persones dels àmbits acadèmic o professional amb acreditada solvència i experiència en disciplines del coneixement com el dret, la sociologia, la psicologia i l'ètica, i en els àmbits de la seguretat i la policia.
b) Tres entre els membres de la Policia de la Generalitat – Mossos d'Esquadra, que tinguin una antiguitat mínima de deu anys en el cos, que s'hagin distingit per la seva trajectòria i prestigi professionals.
c) Dos entre els membres dels cossos de policia local de Catalunya, a proposta de les entitats municipalistes més representatives, amb una antiguitat mínima de deu anys com a policia local, que s'hagin distingit per la seva trajectòria i prestigi professionals.
3.3 Els membres del Comitè són nomenats per un únic període de quatre anys.
3.4 El càrrec de membre del Comitè no és retribuït.
No obstant això, les persones membres del Comitè que no tinguin la consideració de personal al servei de les administracions públiques tenen dret a percebre les indemnitzacions per raó del servei per l'assistència a les seves sessions, d'acord amb el que estableix la normativa vigent.
3.5 Poden assistir a les sessions del Comitè, amb veu però sense vot, i sempre amb la invitació prèvia del seu president, altres persones expertes o tècniques en matèria de seguretat, assessors externs i entitats relacionades amb la defensa dels drets humans i dels valors ètics i democràtics, i professionals de la policia de prestigi reconegut.
3.6 En la composició i posterior renovació de les persones membres del Comitè, s'ha de procurar respectar el principi de paritat de gènere.
4.1 Les funcions de la presidència del Comitè d'Ètica de la Policia de Catalunya són les següents:
b) Convocar i presidir les sessions del Comitè.
c) Fixar l'ordre del dia de les sessions.
d) Qualsevol altra inherent a la condició de president/a.
4.2 En els supòsits d'absència, malaltia o vacant, el president o presidenta del Comitè és substituït per la persona membre de més edat.
5.1 Una persona funcionària del departament competent en matèria de seguretat pública designada pel conseller o consellera d'aquest departament, amb l'informe previ del Comitè d'Ètica de la Policia de Catalunya, serà designada per exercir les funcions de secretari/ària.
5.2 El secretari o secretària del Comitè exerceix les funcions següents:
a) Efectuar la convocatòria de les sessions del Comitè i preparar-ne l'ordre del dia, per ordre del president.
b) Redactar les actes de cada sessió i expedir les certificacions dels acords adoptats.
c) Custodiar la documentació dels assumptes inclosos en l'ordre del dia i del Comitè.
d) Qualsevol altra funció inherent a la secretaria.
6.1 La convocatòria de les sessions del Comitè d'Ètica de la Policia de Catalunya correspon a la presidència, a iniciativa pròpia o de la majoria dels membres.
El Comitè s'ha de reunir almenys un cop cada quadrimestre.
6.2 L'ordre del dia de les sessions s'ha de trametre juntament amb la convocatòria i, si s'escau, amb la documentació oportuna, amb una antelació mínima de cinc dies, llevat de cas d'urgència apreciada per la presidència del Comitè, cosa que s'ha de fer constar en la mateixa convocatòria.
6.3 El quòrum de constitució del Comitè és el de l'assistència de la majoria absoluta dels membres, entre els quals es compta el/la president/a o la persona que el substitueix.
6.4 Els informes del Comitè s'emetran amb la majoria dels vots dels assistents, sens perjudici de l'emissió d'opinions particulars, si s'escau, i la presidència té vot de qualitat.
7.1 El Comitè d'Ètica de la Policia de Catalunya ha d'elaborar el seu reglament de funcionament intern, en el marc d'aquest Decret, que concretarà el règim de publicitat de l'activitat del Comitè.
En tot el que no prevegin aquest Decret i el reglament esmentat, el Comitè es regirà supletòriament per la normativa reguladora dels òrgans col·legiats aplicable en l'àmbit de Catalunya.
7.2 El Comitè d'Ètica de la Policia de Catalunya pot constituir comissions i grups de treball per fer l'anàlisi o el seguiment de qüestions específiques de la seva competència.
Aquests grups o comissions els ha de presidir un membre del Comitè i poden estar integrats per persones funcionàries o expertes que siguin idònies.
Així mateix, el Comitè pot designar algun o alguns dels seus membres com a ponents específics o encarregats d'estudiar i preparar algun dels assumptes que corresponen al Comitè.
7.3 En els supòsits previstos a l'apartat anterior, es podran percebre dietes i indemnitzacions per l'assistència a reunions i per la realització de treballs que requereixin una dedicació especial.